CELEX: 32021R0656
Language: sk
Date: 2021-04-21 00:00:00
Title: Vykonávacie nariadenie Komisie (EÚ) 2021/656 z 21. apríla 2021, ktorým sa do registra zaručených tradičných špecialít zapisuje názov [„Slovenska potica“ (ZTŠ)]

22.4.2021   
               
               
                  SK
               
               
                  Úradný vestník Európskej únie
               
               
                  L 137/12
               
            
         VYKONÁVACIE NARIADENIE KOMISIE (EÚ) 2021/656
         z 21. apríla 2021,
         ktorým sa do registra zaručených tradičných špecialít zapisuje názov [„Slovenska potica“ (ZTŠ)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 3 písm. a),
         keďže:
         
                     (1)
                  
                  
                     Podľa článku 50 ods. 2 písm. b) nariadenia (EÚ) č. 1151/2012 bola v Úradnom vestníku Európskej únie (2) uverejnená žiadosť Slovinska o zápis názvu „Slovenska potica“ do registra ako zaručenej tradičnej špeciality (ZTŠ).
                  
               
                     (2)
                  
                  
                     Komisii bolo 29. júna 2020 doručené oznámenie o námietke a súvisiaca odôvodnená námietka Rakúska. Komisia 3. júla 2020 postúpila oznámenie o námietke a odôvodnenú námietku Rakúska Slovinsku.
                  
               
                     (3)
                  
                  
                     Komisia preskúmala námietku Rakúska a uznala ju za prípustnú. V námietke sa uvádza, že v Rakúsku sa názov „Potize“/„Putize“ stále používa pre podobné výrobky vyrábané v Rakúsku a používanie tohto názvu je zákonné a uznávané už celé generácie. Ďalej sa v nej tvrdí, že výroba „Potize“/„Putize“ má v Rakúsku veľký hospodársky význam, najmä pre spoločnosti, ktoré ho vyrábajú a ktoré majú sídlo v južnom Rakúsku. Rakúsko sa preto domnieva, že vyhradenie názvu výlučne pre výrobky tohto názvu vyrobené v Slovinsku (v súlade so slovinskou tradíciou) sa musí zamietnuť. Rakúsko v každom prípade dospelo k záveru, že je potrebné zabezpečiť, aby bola naďalej možná výroba a používanie názvu „Potize“ alebo „Putize“, ktorý sa v Rakúsku tradične používa pre výrobok vyrobený v súlade s rakúskou tradíciou. Stručne povedané podľa námietky je názov navrhnutý na zápis do registra zákonný, známy a hospodársky významný pre podobné poľnohospodárske výrobky alebo potraviny v súlade s článkom 21 ods. 1 písm. b) nariadenia (EÚ) č. 1151/2012.
                  
               
                     (4)
                  
                  
                     Komisia v liste z 28. júla 2020 vyzvala zainteresované strany, aby začali príslušné konzultácie s cieľom dosiahnuť vzájomnú dohodu v súlade so svojimi vnútroštátnymi postupmi.
                  
               
                     (5)
                  
                  
                     Slovinsko a Rakúsko dospeli k dohode, ktorú v stanovenej lehote oznámili Komisii 5. októbra 2020.
                  
               
                     (6)
                  
                  
                     Slovinsko a Rakúsko sa dohodli, že používanie výrazov „Potize“ a „Putize“ nepredstavuje nesprávne použitie, napodobnenie ani vyvolanie mylnej predstavy, pokiaľ ide o označenie „Slovenska potica“ ako zaručenej tradičnej špeciality (ZTŠ).
                  
               
                     (7)
                  
                  
                     Okrem toho sa zhodli na tom, že názvy „Slovenska potica“ na jednej strane a „Potize“ a „Putize“ na strane druhej sú legitímne. Slovinsko potvrdilo, že zápis názvu „Slovenska potica“ ako zaručenej tradičnej špeciality (ZTŠ) do registra by nenarušil právo rakúskych výrobcov používať výrazy „Potize“ a „Putize“. Rakúski výrobcovia však nesmú na obale používať žiadne prvky týkajúce sa Slovinska, napr. vlajky, farby atď.
                  
               
                     (8)
                  
                  
                     Z dohody možno vyvodiť, že Slovinsko uznalo právo rakúskych výrobcov naďalej používať názvy „Potize“ a „Putize“, a preto nemá v úmysle chrániť výraz „potica“, ktorý je súčasťou zloženého názvu „Slovenska potica“, pre ktorý sa ochrana žiada. V dôsledku toho by mal byť názov „Slovenska potica“ chránený ako celok, zatiaľ čo výraz „Potica“ by sa mal naďalej používať v prípade výrobkov, ktoré nie sú v súlade so špecifikáciou výrobku „Slovenska potica“ na území Únie za predpokladu, že sa dodržia zásady a pravidlá platné v jej právnom poriadku.
                  
               
                     (9)
                  
                  
                     Dohoda medzi Slovinskom a Rakúskom si nevyžaduje zmenu špecifikácie výrobku uverejnenej v súlade s článkom 50 ods. 2 nariadenia (EÚ) č. 1151/2012.
                  
               
                     (10)
                  
                  
                     Názov „Slovenska potica“ by sa preto mal zapísať do registra zaručených tradičných špecialít (ZTŠ),
                  
               PRIJALA TOTO NARIADENIE:
         
            Článok 1
            Názov „Slovenska potica“ (ZTŠ) sa zapisuje do registra.
            Názov uvedený v prvom odseku sa vzťahuje na výrobok triedy 2.3. Chlieb, zákusky, koláče, cukrovinky, čajové pečivo a iné pekárske výrobky, ktorá je uvedená v prílohe XI k vykonávaciemu nariadeniu Komisie (EÚ) č. 668/2014 (3).
         
         
            Článok 2
            Názov „Potica“ sa môže naďalej používať v prípade výrobkov, ktoré nie sú v súlade so špecifikáciou výrobku „Slovenska potica“ na území Únie za predpokladu, že sa dodržia zásady a pravidlá platné v jej právnom poriadku.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 21. apríla 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 343, 14.12.2012, s. 1.
         
            (2)  Ú. v. EÚ C 110, 2.4.2020, s. 12.
         
            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).